**KFI køber yderst velbeliggende byejendom med godt udviklingspotentiale**

**Købmandsfonden KFI har netop udvidet deres ejendomsportefølje med en klassisk byejendom i Roskilde. Ejendommen ligger på Skomagergade 11-13 i den centrale del af byen og huser i dag Meny i stueplan med facade ud mod gågaden, og planen er at udvide med boliger. EDC Erhverv Poul Erik Bech Roskilde har formidlet salget af byejendommen med en pris på knap 60 mio. kr.**

KFI arbejder for at styrke den selvstændige købmands position, og nu har de netop udvidet deres portefølje med endnu en ejendom, hvor der er dagligvarebutik. Købmandsfonden har sikret sig en byejendom i den centrale del af Roskilde, som siden 1968, hvor ejendommen blev opført, har huset forskellige supermarkeder, bl.a. Superbest. I dag huser ejendommen Meny i stueetagen med både slagter-, bager- og blomsterforretning.

Peter Lange, driftsdirektør (COO) hos KFI, fortæller om investeringen: ”Ejendommen på Skomagergade 11-13 har i mange år huset forskellige supermarkeder, og er dermed synonym med dagligvarehandel for roskildenserne og besøgende i købstaden. Med købet sikrer vi, at der også fremad vil være en selvstændig købmand på adressen. Beliggenheden på den populære handelsgade i Roskilde er særdeles attraktiv, så vi er glade for investeringen.”

Han fortsætter: ”De øvrige etager i ejendommen indeholder for nuværende personalefaciliter, kantine og kontorer. Ejendommen har super gode udviklingsmuligheder, så vi er i gang med at undersøge mulighederne for at videreudvikle ejendommen med bl.a. etablering af boliger, så vi kan få mest muligt ud af den fine ejendom og den gode beliggenhed.”

KFI ejer og administrerer 162 i ejendomme i Danmark til en samlet værdi på ca. 6,3 mia. kr., hvoraf størstedelen af ejendommene har tilknyttet minimum et lejemål til en dagligvarebutik.

**God placering på gågaden**EDC Erhverv Poul Erik Bech Roskilde har formidlet salget af byejendommen, der har et samlet etageareal på 4.204 m², hvoraf stueetagen med Meny udgør 1.358 m². Bag ejendommen er der offentlige p-pladser, som kunder kan benytte sig af via en udgang på modsatte side af gågaden.

John Borrisholt, partner hos EDC Erhverv Poul Erik Bech Roskilde, fortæller: ”Vi er glade for at have formidlet salget af Skomagergade 11-13, og særligt glade for, at KFI er køber, da vi har gennemført mange handler med dem som både sælgere og købere af erhvervsejendomme. De har en god vision om at styrke den selvstændige købmands position, så forhåbentlig bliver det sikret, at den kendte dagligvarebutik i Roskilde vil forblive dagligvarebutik i mange år frem endnu.”

”Det er vigtigt med dagligvarebutikker i byens centrum, da det skaber mere trafik i midtbyen og derved kan de øvrige detailbutikker i byen forhåbentlig også få glæde af det handlende folk. Placeringen fås ikke meget bedre for en dagligvarebutik. Ejendommen er begunstiget af en attraktiv og synlig placering i gågaden i Roskilde, hvor der dagligt passerer rigtig mange fodgængere. Der er ca. 1 km. til Roskilde st. og motorvejsnettet ligger også i behørig afstand til ejendommen,” siger John Borrisholt og afslutter:

”Tillykke til KFI med handlen. Det bliver spændende at følge med i, hvordan den øvrige del af ejendommen, udover Meny, udvikler sig og se , hvor mange ekstra boliger, som bliver bygget, så der bliver plads til endnu flere borgere her i Roskilde.”

**Mere information**Per Sten Nielsen, Kommunikationschef i KFI, +45 21661877, psn@kfi.dk

John Borrisholt, Direktør og partner hos EDC Erhverv Poul Erik Bech Roskilde, +45 58587939, jsb@edc.dk